تەنگژەی نێوان ڕووسیا و ئوکراینا، ٢٠٢١-٢٠٢٢

لە ئازار و نیسانی ٢٠٢١، ڕووسیا نزیکەی ١٠٠،٠٠٠ سەربازی گواستەوە سەر سنوورە ھاوبەشەکەیان لەگەڵ ئوکراینا، کە گەورەترین یەکڕیزیی ھێزە ڕووسییەکانە لە ساڵی ٢٠١٤ەوە، ئەو کاتەی ڕووسیا کریمیای داگیر کرد. ئەم کارە نیگەرانیی نێودەوڵەتی لێکەوتەوە، لەبەر ئەوەی وادیارە ڕووسیا ھەوڵی داگیرکردنی ئوکراینا دەدات. وێنە سەتەلایتییەکان دەری دەخەن کە ڕووسیا سارووخ و چەکی قورسی تری گواستووەتەوە سەر سنوورەکانی. ئەم گرژییەی ئێستا بەشێکە لە شەڕی نێوان ڕووسیا و ئوکراینا کە ٢٠١٤ دەستی پێ کرد. ڕووسیا دوو مەرجی دانا بۆ ئوکراینا، لەژێر ناوی «گەرەنتیی ئاسایشی»، یەکێکیان ئەوەیە کە نابێت ئوکراینا ببێت بە بەشێک لە ناتۆ، ئەوەی تریان کەمکردنەوەی ھێزەکانی ناتۆیە لە ناوچەکە، و ھەڕەشەی ئەوەی کرد گەر ھیچ کام لەو مەرجانە پێشێل بکرێت، بەبێ ئاگاداریی زیاتر، ھێرشی سەربازی دەکەن.

لە ٢١ی شوباتی ٢٠٢٢ پۆتین سەرۆکی ڕووسیا بە شێوەیەکی فەرمی دانی نا بە سەربەخۆی ھەردوو ھەرێمی لوھانسک و دۆنێتیسک لە دۆنباسی سەر بە ئوکراینا، ھێزی سەربازی بۆ ئەو دوو ناوچەیە نارد، ئەمەش کاردانەوەی ئەمریکا و نەتەوەیەکگرتووەکان و وڵاتانی ئەوروپایی لێکەوتەوە. ئاماژەیان بەوەدا ئەمە زەنگی جەنگە دژ بە ئوکراینا، دەرچوونە لە ڕێکەوتنامەی مینسک.

 سەرچاوەکان 

 بەستەرە دەرەکییەکان 

پۆل:ڤلادیمیر پوتین
پۆل:٢٠٢٢ لە ئوکراینا